Ølets alkoholholdighet kan variere, men ferdig modnet har det en alkoholprosent på mellom 4 og 8. Oud Bruin har middels kropp, rødbrun farge og en mild maltsmak uten humlebitterhet. Aromaen er kompleks med lukter av bær, plommer, rosiner og kirsebær. Smaken er søt, med innslag av karamell og frukt, og er en anelse syrlig på grunn av bakterier og modningsprosessen. I et godt Oud Bruin er dette ofte balansert mot malt med smak av toffee, noe som gir et sur-søtt smaksbilde. Større produsenter blander ofte modent øl med yngre, søtere øl, for å styre syrligheten og danne en mer kompleks smak.